Hei, denne artikkelen er over ett år gammel og kan inneholde utdatert informasjon

En person med tilknytning til sjakk-OL ble funnet død på et hotellrom på Radisson blu i Tromsø torsdag kveld.

- Jeg kan bekrefte at en person er funnet død, men kan ikke si noe mer om saken akkurat nå, sier kommunikasjonssjef i sjakk-OL Jarle Heitmann til Dagbladet.

- Vi er ikke helt sikker på omstendighetene eller hvilken nasjonalitet vedkommende har. Dette er spørsmål som må rettes til politiet, sier Heitmann videre.

Operasjonsleder Gunnar Baardsen i Troms politidistrikt bekrefter dødsfallet.

- Det er ingen mistanke om at det ligger noe kriminelt bak, det er et naturlig dødsfall, sier han til Dagbladet.

Politiet bekrefter at det er snakk om en mannlig deltaker, og henviser til at det vil komme en pressemelding litt senere på dagen. Det er foreløpig ikke kjent hvilken nasjonalitet deltakeren har.



En annen eldre sjakkspiller fra Seychellene fikk et illebefinnende under et parti torsdag ettermiddag. Han fikk livreddende førstehjelp på stedet, men døde senere på sykehus.